Trist'as chiterra su sonu

Tristu as, chiterra, su sonu,
non pius allegra est sa oghe!
Chircad'atteru padronu,
ca padronu no as inoghe.

Invanu postu appo cura
pro chi m'aeras favoridu,
ma ses troppu, oh Deus, oscura,
su bellu sonu as perdidu,
s'amabile t'est fuidu,
cun su tristu as cambiadu,
non mi ses pius in aggradu,
tristu as, chiterra, su sonu.

Cando pius e pius creia
cun sonu bellu benzeres,
totta ricca de allegria
totta piena de piagheres,
ses bennida, oh si l'ischeres,
de ogni grascia ispozada;
chiterra, est troppu mudada,
non pius allegra est sa oghe.

Bae, bae, e lassa a mie
cale derelittu amante,
e nde procura un'a tie
coment’e tue incostante.
non so pius dai cust'istante
su mere, non ses pius mia,
bastant'unu tempus fìa!
Chircad'atteru padronu.

Chirca, chirca atteru logu,
non ti cherzo pius sonare,
pro ispassu e pro isfogu
attera nd'app'a chircare,
procura de mi lassare,
non perdas su tempus tou,
chircadi padronu nou
ca padronu no as inoghe.

Ses torrada cun su sonu,
chiterra, e cun bella boghe?
Si chircas unu padronu
su padronu accollu inoghe.